### NN 55/2017 (9.6.2017.), Odluka o proglašenju projekta »Razvoj vodno-komunalne infrastrukture Đakovo« strateškim investicijskim projektom Republike Hrvatske

Vlada Republike Hrvatske

1220

Na temelju članka 11. Zakona o strateškim investicijskim projektima Republike Hrvatske (»Narodne novine«, br. 133/13, 152/14 i 22/16), Vlada Republike Hrvatske je na sjednici održanoj 8. lipnja 2017. godine donijela

ODLUKU

O PROGLAŠENJU PROJEKTA »RAZVOJ
 VODNO-KOMUNALNE INFRASTRUKTURE ĐAKOVO« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Razvoj vodno-komunalne infrastrukture Đakovo« (u daljnjem tekstu: Projekt) proglašava se strateškim investicijskim projektom Republike Hrvatske.

II.

Vrijednost ukupnih troškova Projekta procijenjena kroz materijalnu i nematerijalnu imovinu iznosi 251.106.130,34 kuna.

III.

Investitor je društvo Đakovački vodovod d.o.o., Bana Josipa Jelačića 65, 31400 Đakovo, OIB: 04829242916 (u daljnjem tekstu: Investitor).

IV.

Projekt je javni investicijski projekt.

V.

Lokacija realizacije Projekta je Grad Đakovo i Općina Satnica Đakovačka, Osječko-baranjska županija.

VI.

Projekt se odnosi na rekonstrukciju i izgradnju vodno-komunalne infrastrukture na području aglomeracije Đakovo čija je osnovna namjena skupljanje komunalnih otpadnih voda i njihovo pročišćavanje na uređaju za pročišćavanje otpadnih voda (UPOV) III. stupnja pročišćavanja, kapaciteta 33.000 ES (ekvivalent stanovnika) kao i poboljšanje sustava javne vodoopskrbe koji će osigurati isporuku zdravstveno ispravne vode namijenjene ljudskoj potrošnji. Cilj ovoga Projekta je omogućiti razvoj i poboljšanje standarda pružanja vodnih usluga javne vodoopskrbe i javne odvodnje što doprinosi podizanju ukupne razine sigurnosti i kvalitete života građana na području aglomeracije Đakovo (Grada Đakova i Općine Satnica Đakovačka).

VII.

Projekt ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– u skladu je s dokumentima prostornoga uređenja

– procijenjena vrijednost projekta je veća od 75.000.000,00 kuna i ima mogućnost financiranja iz fondova i programa Europske unije

– u skladu je sa strateškim dokumentima Europske unije i Republike Hrvatske

– u skladu je s obvezama preuzetim Ugovorom o pristupanju Republike Hrvatske Europskoj uniji

– znatno doprinosi postizanju većeg standarda isporuke i dostupnosti vodnih usluga

– podiže ukupnu razinu sigurnosti i kvalitete života građana na području jedinica lokalne samouprave na čijem se području provodi Projekt i

– stvara uvjete za zapošljavanje većeg broja ljudi.

VIII.

Za realizaciju Projekta potrebno je provesti sljedeće osnovne postupke i radnje:

– dovršiti osam postupaka za donošenje rješenja o potpunom odnosno nepotpunom izvlaštenju, za zemljišne čestice za koje je investitor podnio uredne zahtjeve, sukladno Zakonu o izvlaštenju i određivanju naknade (»Narodne novine«, broj 74/14)

– ishoditi mišljenje o potrebi provođenja postupka ocjene o potrebi procjene utjecaja zahvata na okoliš za dio zahvata unutar obuhvata Projekta koji se odnosi na rješavanje problematike zbrinjavanja mulja

– ishoditi građevinsku dozvolu za izgradnju uređaja za pročišćavanje komunalnih otpadnih voda III. stupnja pročišćavanja kapaciteta 33.0000 ES (ekvivalent stanovnika), ugovaranje po »FIDIC-žutoj knjizi«, sukladno Zakonu o gradnji (»Narodne novine«, br. 153/13 i 20/17)

– izgraditi građevine u opsegu građevinske dozvole

– provesti postupak ishođenja uporabnih dozvola, sukladno Zakonu o gradnji.

Cjeloviti pregled upravnih i drugih postupaka i radnji potrebnih za pripremu i provedbu Projekta (hodogram aktivnosti) obuhvaća:

– provedbu postupaka izvlaštenja koji su pokrenuti pred nadležnim Ministarstvom pravosuđa donošenjem rješenja o potpunom, odnosno, nepotpunom izvlaštenju

Nositelj obveze: Investitor i Ministarstvo pravosuđa

– očitovanje Ministarstva zaštite okoliša i energetike o potrebi provođenja postupka ocjene o potrebi procjene utjecaja zahvata na okoliš za dio zahvata unutar Projekta koji se odnosi na rješavanje problematike zbrinjavanja mulja

Nositelj obveze: Investitor i Ministarstvo zaštite okoliša i energetike

– ishođenje građevinske dozvole za izgradnju uređaja za pročišćavanje otpadnih voda (UPOV) Đakovo, ugovaranje po »FIDIC-žutoj knjizi«

Nositelj obveze: Izvođač radova i Ministarstvo graditeljstva i prostornoga uređenja, odnosno nadležni ured državne uprave u Osječko-baranjskoj županiji.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/201
 Urbroj: 50301-25/18-17-3
 Zagreb, 8. lipnja 2017.

Predsjednik
 mr. sc. Andrej Plenković, v. r.